CELEX: 32021D2043
Language: sk
Date: 2021-11-18 00:00:00
Title: Rozhodnutie Rady (EÚ) 2021/2043 z 18. novembra 2021 o uzavretí v mene Únie Dohody o partnerstve v odvetví udržateľného rybárstva medzi Európskou úniou na jednej strane a vládou Grónska a vládou Dánska na strane druhej a vykonávacieho protokolu k nej

24.11.2021   
               
               
                  SK
               
               
                  Úradný vestník Európskej únie
               
               
                  L 418/1
               
            
         ROZHODNUTIE RADY (EÚ) 2021/2043
         z 18. novembra 2021
         o uzavretí v mene Únie Dohody o partnerstve v odvetví udržateľného rybárstva medzi Európskou úniou na jednej strane a vládou Grónska a vládou Dánska na strane druhej a vykonávacieho protokolu k nej
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 6 druhým pododsekom písm. a) bodom v) a ods. 7,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:
         
                     (1)
                  
                  
                     Rada 9. decembra 2019 poverila Komisiu, aby začala rokovania s vládou Grónska a vládou Dánska s cieľom uzavrieť novú dohodu o partnerstve v odvetví udržateľného rybárstva a nový vykonávací protokol k nej.
                  
               
                     (2)
                  
                  
                     Rokovania boli úspešne ukončené parafovaním Dohody o partnerstve v odvetví udržateľného rybárstva medzi Európskou úniou na jednej strane a vládou Grónska a vládou Dánska na strane druhej (ďalej len „dohoda o partnerstve“) a Protokolu, ktorým sa vykonáva Dohoda o partnerstve v odvetví udržateľného rybárstva medzi Európskou úniou na jednej strane a vládou Grónska a vládou Dánska na strane druhej (ďalej len „protokol“) 11. januára 2021.
                  
               
                     (3)
                  
                  
                     Dohodou o partnerstve sa zrušuje Dohoda o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej (2), ktorá nadobudla platnosť 28. júna 2007.
                  
               
                     (4)
                  
                  
                     Dohoda o partnerstve a protokol boli v súlade s rozhodnutím Rady (EÚ) 2021/793 (3) podpísané 22. apríla 2021.
                  
               
                     (5)
                  
                  
                     Dohoda o partnerstve a protokol sa predbežne vykonávajú odo dňa ich podpisu.
                  
               
                     (6)
                  
                  
                     Dohoda o partnerstve a protokol by sa mali schváliť.
                  
               
                     (7)
                  
                  
                     Článkom 12 dohody o partnerstve sa zriaďuje spoločný výbor, ktorý je zodpovedný za monitorovanie jej vykonávania. Spoločný výbor okrem toho môže podľa uvedeného článku a článkov 4 a 7 protokolu prijať určité zmeny protokolu. S cieľom uľahčiť schvaľovanie takýchto zmien by mala byť Komisia splnomocnená schvaľovať ich za určitých osobitných vecných a procesných podmienok v mene Únie v rámci zjednodušeného postupu.
                  
               
                     (8)
                  
                  
                     Pozíciu Únie, pokiaľ ide o navrhované zmeny protokolu, by mala stanoviť Rada. Navrhované zmeny by sa mali schváliť, pokiaľ voči nim nevznesie námietku blokujúca menšina členských štátov podľa článku 16 ods. 4 Zmluvy o Európskej únii,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Dohoda o partnerstve v odvetví udržateľného rybárstva medzi Európskou úniou na jednej strane a vládou Grónska a vládou Dánska na strane druhej (ďalej len „dohoda o partnerstve“) a Protokol, ktorým sa vykonáva Dohoda o partnerstve v odvetví udržateľného rybárstva medzi Európskou úniou na jednej strane a vládou Grónska a vládou Dánska na strane druhej (ďalej len „protokol“) (4).
         
         
            Článok 2
            Predseda Rady vykoná v mene Únie oznámenie podľa článku 20 dohody o partnerstve a oznámenie podľa článku 14 protokolu.
         
         
            Článok 3
            V súlade s postupom a podmienkami uvedenými v prílohe k tomuto rozhodnutiu sa týmto Komisia splnomocňuje schvaľovať v mene Únie zmeny protokolu prijaté spoločným výborom zriadeným podľa článku 12 dohody o partnerstve.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 18. novembra 2021
            
               
                  Za Radu
               
               
                  predseda
               
               Z. ČERNAČ
            
         
         
            (1)  Súhlas z 5. októbra 2021 (zatiaľ neuverejnený v úradnom vestníku).
         
            (2)  Ú. v. EÚ L 172, 30.6.2007, s. 4.
         
            (3)  Rozhodnutie Rady (EÚ) 2021/793 z 26. marca 2021 o podpise v mene Európskej únie a o predbežnom vykonávaní Dohody o partnerstve v odvetví udržateľného rybárstva medzi Európskou úniou na jednej strane a vládou Grónska a vládou Dánska na strane druhej a vykonávacieho protokolu k nej (Ú. v. EÚ L 175, 18.5.2021, s. 1).
         
            (4)  Texty dohody o partnerstve a protokolu sú uverejnené v Ú. v. EÚ L 175 z 18. mája 2021.
      
      
         
            PRÍLOHA
            
               POSTUP A PODMIENKY SCHVAĽOVANIA ZMIEN PROTOKOLU, KTORÉ MÁ PRIJAŤ SPOLOČNÝ VÝBOR
            
            Ak je spoločný výbor požiadaný o prijatie zmien protokolu podľa článku 12 dohody o partnerstve a článkov 4 a 7 protokolu, Komisia je splnomocnená schváliť navrhované zmeny v mene Únie za týchto podmienok:
            
                        1.
                     
                     
                        Komisia zabezpečí, že schválenie v mene Únie:
                        
                                    a)
                                 
                                 
                                    je v súlade s cieľmi spoločnej rybárskej politiky;
                                 
                              
                                    b)
                                 
                                 
                                    je kompatibilné s príslušnými pravidlami prijatými regionálnymi organizáciami pre riadenie rybárstva a zohľadňuje riadenie vykonávané spoločne pobrežnými štátmi;
                                 
                              
                                    c)
                                 
                                 
                                    zohľadňuje najnovšie štatistické a biologické informácie a iné relevantné informácie zaslané Komisii.
                                 
                              
                  
                        2.
                     
                     
                        Predtým, ako Komisia v mene Únie schváli navrhované zmeny, predloží ich Rade v dostatočnom predstihu pred príslušným zasadnutím spoločného výboru.
                     
                  
                        3.
                     
                     
                        Rada posúdi súlad navrhovaných zmien s kritériami stanovenými v bode 1.
                     
                  
                        4.
                     
                     
                        Ak určitý počet členských štátov zodpovedajúci blokujúcej menšine Rady podľa článku 16 ods. 4 Zmluvy o Európskej únii nevznesie voči navrhovaným zmenám námietku, Komisia ich schváli v mene Únie. Ak voči navrhovaným zmenám vznesie námietku blokujúca menšina v Rade, Komisia zamietne navrhované zmeny v mene Únie.
                     
                  
                        5.
                     
                     
                        Ak v priebehu nasledujúcich zasadnutí spoločného výboru, a to ani priamo na mieste, nemožno dosiahnuť dohodu, záležitosť sa opätovne postúpi Rade v súlade s postupom stanoveným v bodoch 2 až 4, aby sa v pozícii Únie zohľadnili nové aspekty.
                     
                  
                        6.
                     
                     
                        Komisia sa vyzýva, aby včas prijala všetky potrebné kroky v nadväznosti na rozhodnutie spoločného výboru, vrátane prípadného uverejnenia príslušného rozhodnutia v Úradnom vestníku Európskej únie a predloženia návrhu potrebného na vykonanie uvedeného rozhodnutia.
                     
                  Pokiaľ ide o ostatné záležitosti, ktoré sa netýkajú zmien protokolu podľa článku 12 dohody o partnerstve a článkov 4 a 7 protokolu, pozícia, ktorú má Únia prijať v spoločnom výbore, sa určí v súlade so zmluvami a zaužívanými pracovnými postupmi.